Obama: Vendi ka nevojë t'u përshtatet sfidave të reja
Presidenti Obama u bëri thirrje amerikanëve të lenë mënjanë mosmarrëveshjet politike dhe të punojnë së bashku për të zgjidhur problemet e vendit.
Presidenti Barak Obama filloi sot mandatin e ri katërvjeçar me një ceremoni publike në pjesën perëndimore të ndërtesës së Kapitolit. Ai mbajti një fjalim që u ndoq nga disa qindra mijë njerëz që kishin mbushur lëndinën qendrore të kryeqytetit amerikan. Përballë Kapitolit, në prani të qindra mijë njerëzve, zoti Obama bëri betimin, teksti i të cilit u lexua nga Kryetari i Gjykatës së Lartë, John Roberts. Më pas, në fjalimin e tij të inaugurimit, Presidenti u bëri thirrje amerikanëve të lenë mënjanë mosmarrëveshjet politike dhe të punojnë së bashku për të zgjidhur problemet e vendit. Në fjalimin e tij, Presidenti Obama foli mbi të drejtat që sanksionon Kushtetuta amerikane "për jetën, lirinë dhe kërkimin e lumturisë". Por ai tha se vendi ka nevojë t'u përshtatet sfidave të reja, në mënyrë që çdo qytetar të mund të jetojë në siguri dhe dinjitet. Zoti Obama tha gjithashtu se Shtetet e Bashkuara nuk besojnë se një paqe e qëndrueshme në botë kërkon luftë të përjetshme. Presidenti Obama tha se Shtetet e Bashkuara do të mbështesin demokracinë kudo në botë. Zyrtarisht, presidenti e bëri betimin të dielën me një ceremoni private, bazuar mbi kërkesën e Kushtetutës që përcakton se mandatet presidenciale marrin fund më 20 janar. Sot, ai e përsëriti betimin publikisht, duke premtuar se "do të bëjë ç'të mundet për të ruajtur dhe mbrojtur Kushtetutën e Shteteve të Bashkuara". Për betimin e sotëm u përdorën dy Bibla historike, njëra që i përkiste Presidentit të shekullit të 19, Abraham Lincoln dhe tjetra e udhëheqësit të të drejtave civile, Martin Luther King, i cili u vra në vitin 1968. Para ceremonive në Kapitol, zoti Obama mori pjesë në një shërbesë fetare. Megjithëse numri i njerëzve që ndoqën ceremonitë e sotme ishte disa qindra mijë, ai ishte më i vogël se sa në ceremoninë e inaugurimit të parë të zotit Obama në janar 2009, ku mendohet se morën pjesë rreth 2 milion vetë.